Wara ġimgħat ta’ ħidma mid-diriġenti tal-Public Broadcasting Services, fl-aħħar sigħat tnediet il-verżjoni mobile ta’ tvm.com.mt. Dan bil-għan li l-eluf li qegħdin isegwuna ta’ kuljum ikollhom sistema aktar faċli fuq il-mobile biex isegwu l-istejjer li jkunu qegħdin jiżviluppaw mal-ġurnata u oħrajn esklussivi. Din il-verżjoni tinkludi t-tliet stejjer ewlenin li jkunu qegħdin fuq il-website dak il-ħin u aktar l’isfel tista’ ssib l-aħbarijiet li jkun hemm fis-sezzjoni “lokali”. Hemm ukoll il-faċilità li ssegwi l-aħbarijiet internazzjonali, sportivi u finanzjarji. Din il-verżjoni tista’ tniżżililha billi sempliċiment tfittixha fuq iTunes taħt TVM NEWS. Il-verżjoni smart ta’ TVM NEWS hija aċċessibbli għal dawk li għandhom is-sistema operattiva tal-iphone. Madankollu fil-ġimgħat li ġejjin TVM NEWS se tkun ukoll disponibbli għal sistema operattiva ta’ Andriod u anke fuq Ipad. Apparti dan, fid-dawl tal-fatt li huma bosta li jsegwu s-servizz tal-On Demand fuq tvm.com.mt, dan is-servizz se jiġi estiż ukoll fuq verżjoni smart. Il-Kap Eżekuttiv tal-PBS Anton Attard fisser dan il-pass bħala wieħed naturali għall-PBS. Qal li dan l-iżvilupp huwa kontinwazzjoni tal-investiment qawwi li sar mill-PBS bil-għan li tiġi mtejba is-sistema operattiva u teknika tal-mezzi ta’ komunikazzjoni tal-istazzjon nazzjonali u dan b’konformità ma’ standards u prattiċi moderni tax-xandir.